
Aruba por ta orguyoso di su muchanan den Carnaval 70 


NOS MUCHANAN A LUCI ESPECTACULAR DURANTE 
PARADANAN DI MUCHA DEN FIN DI SIMAN 


Den fin di siman, a tuma luga e ultimo parada di mucha pa 
Carnaval 70 na San Nicolas, na unda por a admira un parada 
yena di luho, creatividad, color y fantasia. Un carnaval, na 
unda nos muchanan por a gosa sanamente, manteniendo 
asina parti di nos cultura bibo. 


Prome Minister Evelyn Wever-Croes a expresa di tasumamente 
contento y orguyoso di Aruba su carnavalistanan, y di cada 
grupo, pa nan pasion, creatividad, trabou, y dedicacion, pa 
asina presenta nan mes di un manera espectacular, dunando 
bida y balor na Aruba su carnaval. 


Durante e paradanan por a nota e entusiasmo di cada mucha, 
nan tabata baila, y gosa, presentando asina e tema di nan 
grupo na un manera creativo y colorido. Prome Minister ta 
gradici tur e mayornan cu a permiti nan yiunan participa den e 
paradanan, y pa nan tempo dedica na decora pafia, carosa y 
roadpiecenan. “Sin e esfuerso di cada mayor, esaki no lo tabata 
posibel. Boso aporte na Aruba su Carnaval ta di aprecia”. 


Tambe, Prome Minister kier a desea tur esnan cu lo ta 
partcipando den e ultimo paradanan grandi e fin di siman 
venidero, tur clase di exito, y pa nan gosa carnaval sanamente. 

MINISTER MADURO A REUNI CU E EKIPO DI 
DEPARTAMENTO DI FINANSA CU TA DEDICA PA 
LOGRA STABILIDAD FINANCIERO PA ARUBA 


Na forma regular Minister Maduro di Finansa ta reuni cu e 
departamentonan cu ta resorta bou Ministerio di Finansa 
y Cultura. Asina siman pasa e mandatario a reuni cu 
Departamento di Finansa pa asina por repasa e trabounan cu 
ta sigui den aña 2024 pa por trece stabilidad financiero pa 
Aruba. 


E ultimo añanan Minister Maduro a traha hopi di cerca cu e 
ekipo di Departamento di Finansa pa asina por logra surpasa 
e reto financiero cu e pandemia a hinca nos Pais aden. Banda 
di esaki e ekipo aki tin algun logronan importante cu ta keda 
registra den historia di Aruba. Por ehempel, den corto tempo 
nos a logra pa por bay di presupuestonan cu deficit grandi pa 
presupuestonan cu un surplus mas grandi cu 1% di nos GDP. 
Importante tambe ta e hecho cu e ekipo aki a logra entrega ya 
pa dos aña tras di otro, presupuesto na ora y realistico cu ta 
cumpli cu normanan financiero acorda. E trabou den ekipo a 
logra pa brinda mas transparencia financiero den raportahenan 
financiero existente y nobo cu ta wordo publica na un manera 
regular. E esfuerso grandi di e ekipo di Departamento di 
Finansa a yuda tambe pa nos Pais por a recobra e credibilidad 
financiero cu ta duna inversionista e confiansa den Aruba. 


Minister Maduro ta enfatisa, cu ainda tin mas trabou pa wordo 
haci pa Aruba por ta stabil financieramente. E mandatario ta 


splica cu, entre otro, ta trahando awo pa fortifica e columna 
financiero pa por sigura cifranan confiabel y procedura eficiente. 
Ta trahando riba e reto pa baha y haci e debe di Pais Aruba 
pagabel den e tempo nos dilanti. Ta haci tur esfuerso pa mantene 
y hisa e credibilidad financiero di Aruba cerca companianan 
di rating, ya cu esaki ta un prioridad pa nos Pais. Tambe ta 
keda den contacto continuo cu IMF, WorldBank y CARTAC 
pa e asistencia tecnico necesario pa capacita nos expertonan 
y hiba acabo cambionan cu ta fortifica Aruba su economia y 
finansa. Por ultimo e mandatario ta enfatisa cu lo dedica na 
presenta Aruba su forza di resiliencia na inversionistnan local 
y internacional riba e mercado internacional di capital. 


"Ta trabounan grandi cu lo exigi hopi di e personal di 
Departamento di Finansa, pero nos tin pleno confiansa cu e 
trabou den ekipo lo sigui brinda su fruto y lo yuda pa logra e 
stabilidad financiero cu tur hende ta desea pa Aruba," Minister 
Maduro a expresa. EEH 

Dialuna mainta Minister di Turismo y Salud Publico sr. Dangui 
Oduber hunto cu Minister di Transporte, Integridad, Naturalesa 
y Asuntonan di Adulto Mayor, sr. Ursell Arends a reuni cu 
Aruba Tourism Authority y e representantenan di e “Division 
Destination Development” cu e compania PKF Global. Un 
reunion unda a papia ariba un estudio pa atrea yatenan luhoso 
na Aruba. 


Un estudio di “Luxury Cruise Market” lo wordo haci pa asina 
por analisa e strategianan di turismo y e potencial turistico 
di Aruba. Durante e reunion topiconan di discusion tabata 
entre otro: tournan mas exclusivo pa atende e mercado aki 
di turista, con pa promove Aruba su cultura y autenticidad, 
explora e mercado Europeo pa atrea mas diversificacion den 
nos mercado di turismo y por ultimo explora posibilidadnan di 
un area of port mas priva y exclusivo pa e mercado aki. 


E estudio aki lo wordo finalisa na Maart 2024. A usa e concepto 
di “High Value, Low Impact Tourism Model pa asina por por 
analisa e mercado specifico aki. Aruba su forsa ta su hendenan 
y e hospitalidad cu ta wordo ofreci na nos bishitantenan, alaves 
un punto positive ta cu nos pais ta pafo di e area di horcan, nos 
tin un infrastructura stabil pa e sectore aereo y crucero y nos ta 
ofrece un variedad di hotelnan luhoso ariba nos isla. 


Minister Dangui Oduber ta indica cu estudionan asina ta 
importante pa evalua y conseha tocante un mercado nobo pa 
e topico di atrea mas yatenan luhoso pa Aruba. E vision di 
Minister Oduber pa atrea turistanan di calidad cu ta bin gasta 
hopi sen den nos economia. 


Minister Oduber ta expresa su gratitud pa e bishita di e 
representatenan di PKF y ta spera cu pronto por anuncia e 
resultadonan di e estudio aki. MN 

Reunion entre Minister Geoffrey Wever, AFTA y ACM na Hulanda: 
COLABORACION DEN PROTECCION DI CONSUMIDOR 

Durante su bishita na Hulanda, Minister di Asunto Economico, 
Communicacion y Desaroyo Sostenibel, sr. Geoffrey Wever, 
Directora di Departamento di Asuntonan Economico sra. Maria 
Dijkhoff-Pita y voorzitter di Aruba Fair Trade Autority (AFTA), 
Sr. Filomeno (Roly) Sintjago, a probecha e oportunidad 
pa profundisa nan conocemento y comprension di e rol y 
operacionnan di e Autoriteit Consument & Markt (ACM). 


E encuentro cu sr. Martijn Snoep, voorzitter di bestuur di ACM, 
y otro miembronan y expertonan prominente den Proteccion 
di Consumidor a sirbi pa intercambio di idea y pa fortalece un 
base di colaboracion entre ACM, Aruba Fair Trade Authority 
(AFTA), y Ministerio di Asunto Economico di Aruba. 


E minister di asuntonan economico (y tur futuro minister) lo tin 
un rol limita den operacionnan di Aruba Fair Trade Authority 
(AFTA). No obstante, e bishita a clarifica e cuadro den cual e 
minister por apoya e esfuersonan pa proteccion di consumidor 
sin interveni directamente den investigacionnan of decisionnan 
specifico. E enfasis ta keda riba e necesidad pa mantene 
transparencia y eficiencia operacional di AFTA, segurando cu 

AFTAta actua den conformidad cu ley, yta uza su presupuesto 
den un manera efectivo. 


Ademas, e presencia di sr. Fllomeno (Roly Sintjago), 
voorzitter di AFTA, y e miembronan di bestuur di AFTA, Sr. 
Martijn Snoep y Sr. Matthijs Visser, hunto cu minister Geoffrey 
Wever na e reunionnan cu ACM a demostra e compromiso 
y interconectividad entre e organizacionnan involucra. Sra. 
Maria Dijkhoff-Pita, directora di departamento di Asunto 
Economico, tambe tabata t'ey presente. E ta enfatisa e 
importancia di continuidad y coherencia den e maneho di 
mededinging y proteccion di consumidor pa futuro, no obstante 
cual gobernacion. 


Minister Wever ta agradecido pa e dialogo y intercambionan 
durante e bishita. E ta resalta e rol crucial di colaboracion, 
communicacion, y transparencia entre e ministerio di asuntonan 
Economico di Aruba, ACM na Hulanda, y AFTA. E lazonan 
entre e entidadnan aki ta esencial pa garantisa un proteccion 
efectivo di e consumidor, y pa promove un mercado saludabel 
cu competencia husto. MN 

Arte di Muraya ta un expresion di creatividad sin limite cu 
ta transforma murayanan di San Nicolas den un galeria 
bibo cu ta conta historia, transmit emocion y tambe ta 
stimula e orguyo di un comunidad. 


